Джэду Iэниуар Олимпиадэм къыщыхэзыгъэщIа Яздани IущIэну хьэзырщ
Рио-де-Жанейрэ щекIуэкIа Олимп Джэгухэм я лIыхъужь, Къэбэрдей-Балъкъэрым щыщ бэнакIуэ Джэду Iэниуар жиIащ дунейпсо зэхьэзэхуэхэм зыхуэгъэхьэзырыным гулъытэ хэха дызэрыт илъэсым зэрыхуищIынур.
Къапэщылъ лъэхъэнэм Джэдум и къалэн нэхъыщхьэхэщ Дунейпсо Кубокыр къэхьыным ехьэлIа зэхьэзэхуэм, Урысей, дунейпсо чемпионатхэм хуэфащэу хэтыныр. Зыгъэсэныгъэхэм иужькIэ Тедеев Дзамболэт зи пашэ тренер штабым хэтхэм унафэ ящIынущ дапщэщ икIи сыт хуэдэ зэпеуэхэм ди лъэпкъэгъур утыку къыщихьэнуми.
«КъыкIэлъыкIуэ хьэлъагъым — килограмм 86-м нэблагъэхэм я гупым — сыщыбэнэну мурад сиIащ, ауэ Яздани Хьэсэн и Iуэхур зэхэзмыгъэкIауэ, зэкIэ сыщыбэна хьэлъагъым сыхэкIынукъым», — жиIащ Джэду Iэниуар.
Фигу къэдгъэкIыжынщи, Олимп Джэгухэм килограмм 74-рэ зи хьэлъагъхэм я финалым Джэдур Ираным и лIыкIуэм къыщыхигъэщIауэ судьяхэм къалъытауэ щытащ. БэнэкIэмкIэ дунейпсо зэгухьэныгъэм (UWW) и рейтингым килограмм 74-м нэблагъэхэм я деж Джэду Iэниуар иджыпсту етIуанэ увыпIэр щиIыгъщ. Абы япэ итщ зи гугъу ищIа иран бэнакIуэ Яздани.
КЪЭХЪУН Бэч.
